Bielorusa Aryna Sabalenka (25 de ani, locul 2 WTA) a cedat nervos după ce a fost eliminată în turul 3 la Miami Open de ucraineanca Anhelina Kalinina (27 de ani, locul 36 WTA), scor 4-6, 6-1, 1-6. La finalul meciului, Sabalenka a dat cu racheta de pământ de mai multe ori, iar cele două sportive nu s-au salutat la fileu, din cauza animozităților create de războiul dintre Rusia și Ucraina.
Imaginile distribuite prin intermediul rețelelor sociale surprind felul în care Sabalenka și-a pierdut cumpătul la capătul unui meci epuizant de două ore și 3 minute, într-un context tragic al vieții sale personale.
Aflată în doliu după decesul de luni (18 martie) al fostului ei iubit, Konstantin Koltsov, Aryna Sabalenka nu a reușit să repete performanța (raportată la starea ei emoțională) de vineri, când în turul al doilea a învins-o pe Paula Badosa (locul 80, 26 de ani) în două seturi, scor 6-4, 6-3.